**ELŐTERJESZTÉS**

**Szombathely Megyei Jogú Város Közgyűlése Gazdasági és Városstratégiai Bizottságának 2017. január 30-i ülésére**

**Tájékoztató betétlekötésről**

Az önkormányzat költségvetési számláinak jelenlegi záró egyenlege jelentős nagyságrendű többletet mutat. Ennek magyarázata, hogy jelentős összegben folytak be helyi adó bevételek és a Terület- és Településfejlesztési Operatív Program (TOP) projektekhez kapcsolódó beruházások megvalósításához kapott központi támogatási előlegek.

A 2014-2020 programozási időszakban az egyes európai uniós alapokból származó támogatások felhasználásának rendjéről szóló 272/2014. (XI. 5.) Korm. rendelet 5. mellékletének 4.4.4.3. pontja szerint „A támogatási előleget nem lehet lekötni, befektetési célból felhasználni, az előlegen realizált kamat kizárólag banki látra szóló kamat lehet. Erről a kedvezményezett a záró kifizetési igénylés keretében nyilatkozik.”

A támogatási előlegeken felül 3 milliárd Ft összegben keletkezett átmenetileg szabad pénzeszköz lekötésére ajánlatot kértünk számlavezető bankunktól, azonban az elérhető legmagasabb kamat mértéke évi 0,15 % lenne. Ennél nagyobb hozamot a féléves kincstárjegyek jegyzésével lehet elérni.(jelenleg évi 2%). A hozam valamennyi allokálást végző banknál azonos, különbség csak a járulékos díjtételekben lehet (értékpapír számlához kapcsolódó díjak).

Szombathely Megyei Jogú Város Önkormányzatának Szervezeti és Működési Szabályzata alapján a Gazdasági és Városstratégiai Bizottság a pénzügyekkel, vagyongazdálkodással kapcsolatos feladatai körében jóváhagyja az átmenetileg szabad pénzeszközök három hónapon túli lekötését.

Fentiek alapján kérem a bizottság jóváhagyását a 3 milliárd Ft összeg átmenetileg szabad pénzeszközből hetente jegyezhető, fix kamatozású féléves kincstárjegyből történő jegyzéséhez az UniCredit Bank Zrt. közreműködésével.

Kérem a Tisztelt Bizottságot, hogy az előterjesztést megtárgyalni és a határozati javaslatban foglaltakat elfogadni szíveskedjék.

**Szombathely, 2017. január „ ”**

**/: Molnár Miklós :/**

**Határozati javaslat**

**…./2017. (I. 30.) GVB határozat**

A Gazdasági és Városstratégiai Bizottság az előterjesztés szerint jóváhagyja 3 milliárd Ft összegű átmenetileg szabad pénzeszközből hetente jegyezhető, fix kamatozású féléves kincstárjegyből történő jegyzését az UniCredit Bank Zrt. közreműködésével.

**Felelős:** Lendvai Ferenc, a Bizottság elnöke

(A végrehajtásért felelős:

Stéger Gábor, Közgazdasági és Adó Osztály vezetője)

**Határidő**: azonnal